62022CJ0602_RES
Cás C-602/22 P
ABLV Bank AS, faoi leachtú
v
an Bord Réitigh Aonair
Breithiúnas na Cúirte (an Mór-Dhlísheomra) an 11 Nollaig 2025
(Achomharc – Beartas eacnamaíoch agus airgeadaíochta – Aontas baincéireachta – Rialachán (AE) Uimh. 806/2014 – Sásra Réitigh Aonair le haghaidh institiúidí creidmheasa agus gnólachtaí infheistíochta áirithe – Airteagal 7 – Deighilt na gcúraimí laistigh den Sásra Réitigh Aonair – Airteagal 18 – Nós imeachta réitigh – Coinníollacha – Cinneadh an Bhoird Réitigh Aonair (BRA) gan scéim réitigh a ghlacadh – Inniúlacht BRA)
Beartas eacnamaíoch agus airgeadaíochta – Beartas eacnamaíoch – Sásra Réitigh Aonair le haghaidh institiúidí creidmheasa agus gnólachtaí infheistíochta áirithe – Cinneadh gan scéim réitigh a ghlacadh – Inniúlacht eisiach an Bhoird Réitigh Aonair – Coinníoll – Coinníollacha carnacha maidir le himeachtaí réitigh a thionscnamh nár comhlíonadh
(Rialachán Uimh. 806/2014 ó Pharlaimint na hEorpa agus ón gComhairle, Airteagal 18(1) go (6))
(féach míreanna 71 - 84)
Institiúidí an Aontais – Feidhmiú inniúlachta – Tarmligean – Coinníollacha – Cumhachtaí cinnteoireachta a tharmligean chuig gníomhaireachtaí – Cineálacha tarmligin agus éifeachtaí – Tarmligean cumhachtaí forghníomhaithe atá sainithe go soiléir – Níl leasú suntasach ar na cumhachtaí lena mbaineann – Tarmligean cumhachta lánroghnaí ag tabhairt le tuiscint lánrogha leathan ar cheisteanna bunúsacha an réimse beartais lena mbaineann – Aistriú freagrachta féideartha
(Airteagal 290 CFAE)
(féach míreanna 87 - 90)
Institiúidí an Aontais – Feidhmiú inniúlachta – Tarmligean – Coinníollacha – Cumhachtaí cinnteoireachta a tharmligean chuig an mBord Réitigh Aonair (BRA) – Scéim réitigh arna ghlacadh ag BRA – Lámháil discréide leathan – Forálacha reachtacha lena gcuirtear cosc ar aistriú freagrachta ón gCoimisiún chuig BRA
(Rialachán Uimh. 806/2014 ó Pharlaimint na hEorpa agus ón gComhairle, Airteagal 18(1) go (7)
(féach míreanna 91, 92, 97-99)
Caingean le haghaidh neamhniú – Gníomhartha ar féidir agóid a dhéanamh ina gcoinne – Coincheap – Gníomhartha a bhfuil éifeachtaí dlíthiúla ceangailteacha acu – Bearta ullmhúcháin – Cinneadh ón mBord Réitigh Aonair (BRA) scéim réitigh a ghlacadh – Teacht i bhfeidhm – Easpa éifeachtaí dlíthiúla ceangailteacha – Eisiamh – Cinneadh formheasa ón gCoimisiún, nó ó Chomhairle an Aontais Eorpaigh, lena gcinntear go cinntitheach ábhar na scéime sin – Cuimsiú
(Airteagal 263 CFAE; Rialachán Uimh. 806/2014 ó Pharlaimint na hEorpa agus ón gComhairle, Airteagail 18(1) go (8), agus 30(1) agus (2))
(féach míreanna 94, 96)
Dlí an Aontais Eorpaigh – Prionsabail – An ceart chun cosaint bhreithiúnach éifeachtach a fháil – Ráthú ag an gCairt um Chearta Bunúsacha an Aontais Eorpaigh – Athbhreithniú breithiúnach ar chinntí arna nglacadh ag an mBord Réitigh Aonair (BRA) – Athbhreithniú teoranta d’fhíorú ar sonraíodh na fíorais go cruinn agus nár tharla earráid fhollasach measúnaithe – Sárú – Eisiamh
(Airteagal 263 CFAE; an Chairt um Chearta Bunúsacha an Aontais Eorpaigh, Airteagal 47)
(féach míreanna 129 - 132)
Beartas eacnamaíoch agus airgeadaíochta – Beartas eacnamaíoch – Sásra Réitigh Aonair le haghaidh institiúidí creidmheasa agus gnólachtaí infheistíochta áirithe – Scéim réitigh a ghlacadh – Coinníollacha – Na cúinsí as a n-eascraíonn go bhfuil ag cliseadh ar eintiteas nó gur dócha go gclisfidh air a chur san áireamh – Eisiamh
(Rialachán Uimh. 806/2014 ó Pharlaimint na hEorpa agus ón gComhairle, aithris 58 agus Airteagal 18(1) agus (4))
(féach mír 156)
RésuméAgus achomharc á éisteacht aici i gcoinne bhreithiúnas na Cúirte Ginearálta an 6 Iúil 2022, ABLV Bank v BRA (T-280/18, EU:T:2022:429), a dhíbheann sí, rialaíonn an Chúirt Bhreithiúnais, ina suí di mar Mhór-Dhlísheomra, den chéad uair ar inniúlacht an Bhoird Réitigh Aonair (‘BRA’) cinneadh a dhéanamh gan scéim réitigh a ghlacadh.
Is institiúid creidmheasa é an t-achomharcóir, ABLV Bank AS, atá bunaithe i Laitvia agus is máthairchuideachta ghrúpa ABLV í. Is institiúid creidmheasa é ABLV Bank Luxembourg SA atá bunaithe i Lucsamburg atá ar cheann d’fhochuideachtaí ABLV Group agus arb é ABLV Bank an t-aon scairshealbhóir de. Aicmíodh an dá institiúid sin mar ‘eintitis suntasacha’ agus, dá réir sin, bhí siad faoi réir mhaoirseacht an Bhainc Ceannais Eorpaigh (BCE) faoin Sásra Maoirseachta Aonair (SMA). (
1
)
An 13 Feabhra 2018, d’fhógair United States Department of the Treasury (Roinn Státchiste na Stát Aontaithe) dréachtbheart chun an t-achomharcóir a ainmniú mar institiúid a bhfuil riosca mór sciúrtha airgid ag baint léi. Tar éis an fhógra sin, ní raibh an t-achomharcóir in ann íocaíochtaí a dhéanamh i ndollair na Stát Aontaithe a thuilleadh. D’iarr BCE ar Finanšu un kapitāla tirgus komisija (Coimisiún na Margaí Airgeadais agus Caipitil, an Laitvia) agus ar Choimisiún Maoirseachta na hEarnála Airgeadais (Lucsamburg) íocaíochtaí oibleagáidí airgeadais an achomharcóra agus ABLV Bank Luxembourg faoi seach a chur ar fionraí. An 23 Feabhra 2018, tháinig BCE ar an gconclúid go raibh ag cliseadh ar an achomharcóir agus ar ABLV Bank Luxembourg nó gur dócha go gclisfeadh orthu. Le dhá chinneadh an 23 Feabhra 2018, maidir leis an achomharcóir agus ABLV Bank Luxembourg faoi seach, mheas an Bord Réitigh Aonair (BRA), a d’fhormhuinigh conclúid BCE go raibh ag cliseadh orthu nó gur dócha go gclisfeadh orthu, mar sin féin, nach raibh gá le gníomhaíocht réitigh ina leith ar mhaithe le leas an phobail. (
2
)
Measúnú na Cúirte Breithiúnais
Maidir leis an earráid dlí a líomhnaíonn an t-achomharcóir maidir le léiriú na Cúirte Ginearálta ar Airteagal 18 de Rialachán Uimh. 806/2014, a dhiúltaigh don saincheist dlí lena líomhnaítear nach raibh inniúlacht ag BRA cinneadh foirmiúil a dhéanamh gan scéim réitigh a ghlacadh de réir bhrí na forála sin, meabhraíonn an Chúirt, sa chéad áit, de réir a cásdlí socair maidir le léiriú ar fhoráil de dhlí an Aontais Eorpaigh, gur gá ní hamháin foclaíocht na forála sin a mheas, ach freisin an comhthéacs ina bhfuil sí agus na cuspóirí a shaothraítear leis na rialacha ar cuid di í. (
3
)
Ar dtús, luaitear i bhfoclaíocht Airteagal 18 den Rialachán sin (
4
) nach nglacfaidh BRA scéim réitigh maidir le, inter alia, hinstitiúidí agus grúpaí airgeadais a mheastar a bheith suntasach ach amháin má mheasann sé go gcomhlíontar coinníollacha an Rialacháin sin, (
5
) eadhon, (i), go bhfuil ag cliseadh ar an eintiteas nó ar an ngrúpa lena mbaineann nó gur dócha go gclisfidh air, (ii) le heaspa bearta malartacha ar an réiteach agus, (iii) leis an ngá atá leis an réiteach ar mhaithe le leas an phobail.
I ndáil leis sin, maidir leis an gcéad cheann de na coinníollacha sin, is léir ó Rialachán Uimh. 806/2014 (
6
) go ndéanfaidh BCE measúnú ar an eintiteas nó ar an ngrúpa lena mbaineann a bhfuil ag cliseadh air nó ar dócha go gclisfidh air (‘an measúnú’) tar éis dul i gcomhairle le BRA agus nach bhféadfaidh BRA measúnú den sórt sin a dhéanamh ach amháin más rud é, tar éis dó a rún a chur in iúl do BCE, nach ndéanann BCE an measúnú laistigh de 3 lá féilire tar éis dó an fhaisnéis sin a fháil. Mar thoradh ar mheasúnú BCE cuirtear tús leis an nós imeachta a leagtar síos in Airteagal 18 den Rialachán sin agus, dá bhrí sin, déanann BRA scrúdú ar na coinníollacha a leagtar síos sa Rialachán sin. (
7
) Dá bhrí sin, foráiltear leis an Rialachán sin go bhfuil BRA inniúil chun scrúdú a dhéanamh ar na coinníollacha sin i ngach cás ina dtionscnaítear an nós imeachta réitigh ar bhonn mheasúnú BCE, nó, nuair is iomchuí, go ndéanann BRA féin é, cé nach bhfuil tásca sainráite san airteagal sin maidir leis an ngníomhaíocht atá le déanamh ar an nós imeachta réitigh sin i gcás ina measann BRA nach gcomhlíontar na coinníollacha sin. Ina theannta sin, cé go gcuirtear teacht i bhfeidhm na scéime réitigh faoi réir a formheasta ag an gCoimisiún, in éagmais agóidí ón gCoimisiún nó ón gComhairle, le forálacha Rialachán Uimh. 806/2014, (
8
) ní fhoráiltear do rannpháirtíocht den sórt sin ón gComhairle i gcás nach nglacfar scéim réitigh, arb é, i gcás den sórt sin, an chéim dheiridh den nós imeachta réitigh dá bhforáiltear leis an Rialachán sin.
Ina dhiaidh sin, maidir leis an gcomhthéacs, tugann an Chúirt dá haire, ar thaobh amháin, nach n-eisiatar le hAirteagal 7(2) de Rialachán Uimh. 806/2014 inniúlacht BRA cinneadh a dhéanamh gan scéim réitigh a ghlacadh. Cé go bhfuil éagsúlacht idir na leaganacha teanga den fhoráil sin, meabhraíonn an Chúirt, de réir cásdlí socair, nach féidir forlámhas a bheith ag léiriú litriúil amháin ar leagan teanga amháin nó níos mó de théacs dhlí an Aontais, ag cur leaganacha eile as an áireamh, ós rud é go gceanglaítear le cur i bhfeidhm aonfhoirmeach rialacha an Aontais go ndéanfaí iad a léiriú i bhfianaise, inter alia, na leaganacha a tarraingíodh suas sna teangacha uile. Ar an taobh eile, luaitear in aithris 33 de Rialachán Uimh. 806/2014 gur cheart do BRA gach ‘cinneadh a bhaineann leis an nós imeachta réitigh’ a ullmhú agus, a mhéid is féidir, na cinntí sin a ghlacadh, rud a léiríonn gur ghlac reachtas an Aontais Eorpaigh tuiscint leathan ar na cineálacha cinntí a bhfuil BRA freagrach as a ghlacadh i gcomhthéacs an tSásra Réitigh Aonair.
Ar deireadh, maidir leis na cuspóirí a shaothraítear le Rialachán Uimh. 806/2014, (
9
) is léir óna aithrisí, trí phróiseas cinnteoireachta aonfhoirmeach agus láraithe a bhunú le haghaidh réitigh, go bhféachann sé le próiseas cinnteoireachta réitigh níos tapúla agus níos éifeachtaí a áirithiú san aontas baincéireachta d’fhonn, inter alia, intuarthacht níos fearr a bhunú maidir le toradh mainneachtana bainc, cobhsaíocht airgeadais a choimeád, leanúnachas seirbhísí riachtanacha airgeadais a áirithiú agus taisceoirí a chosaint. Is é an toradh atá ar mheasúnú BCE go bhfuil ag cliseadh ar an eintiteas lena mbaineann nó gur dócha go gclisfidh air (
10
) go dtionscnófar an nós imeachta a leagtar síos in Airteagal 18 den Rialachán sin agus, dá bhrí sin, go scrúdóidh BRA na coinníollacha a leagtar síos san fhoráil sin.
Dá bhrí sin, measann an Chúirt, le léiriú ar Airteagal 18 sa chaoi nach bhfuil BRA inniúil chun cinneadh a dhéanamh gan scéim réitigh a ghlacadh i gcás ina measann sé nach gcomhlíontar na coinníollacha sin, nach bhféadfaí trédhearcacht leordhóthanach a áirithiú maidir le toradh an nós imeachta réitigh arna dhéanamh ag BRA tar éis cinneadh a dhéanamh go bhfuil ag cliseadh ar eintiteas nó gur dócha go gclisfidh air agus, ar an gcaoi sin, leibhéal intuarthachta a áirithiú maidir le hiarmhairtí mainneachtana den sórt sin, go háirithe maidir leis na bearta a dhéanfar tar éis cinneadh den sórt sin a dhéanamh. I ndáil leis sin, meabhraíonn an Chúirt, i gcás ina measann BRA nach gcomhlíontar na coinníollacha sin, is é conclúid BRA an chéim dheireanach den nós imeachta réitigh (
11
). Ar chúiseanna trédhearcachta, tá sé tábhachtach go gcuirfí na húdaráis náisiúnta inniúla ar an eolas faoi thoradh an nós imeachta réitigh arna dhéanamh ag BRA.
I bhfianaise na dtosca sin go léir, cinneann an Chúirt nach ndearna an Chúirt Ghinearálta earráid dlí agus í ag cinneadh nach mór Airteagal 18 de Rialachán Uimh. 806/2014 a léiriú sa chaoi go bhfuil BRA inniúil chun cinneadh a dhéanamh gan scéim réitigh a ghlacadh i gcás ina measann sé nach gcomhlíontar na coinníollacha a leagtar síos i mír 1 den airteagal sin.
I dtaca leis sin, measann an Chúirt nach dtugtar an chonclúid sin faoi cheist le cásdlí na Cúirte Breithiúnais i mbreithiúnais an 13 Meitheamh 1958, Meroni v an tArd-Údarás (9/56, EU:C:1958:7), agus an 18 Meitheamh 2024, an Coimisiún v BRA (C-551/22 P, EU:C:2024:520).
Maidir leis sin, meabhraíonn an Chúirt go bhfuil an córas a bhunaítear le Rialachán Uimh. 806/2014 bunaithe ar an bhfíoras (
12
) go dtagann feidhmiú na gcumhachtaí réitigh faoi bheartas an Aontais Eorpaigh maidir le réiteach, nach féidir ach le hinstitiúidí de chuid an Aontais a shainiú, agus go bhfuil lamháil discréide i nglacadh gach scéime réitigh, ag cur san áireamh, go háirithe, an tionchar shuntasaigh a bhíonn ag cinntí réitigh ar chobhsaíocht airgeadais na mBallstát agus ar an Aontas féin, agus ar fhlaithiúnas buiséadach na mBallstát freisin. Ar na cúiseanna sin, mheas reachtas an Aontais gur ghá foráil a dhéanamh maidir le rannpháirtíocht iomchuí na Comhairle agus an Choimisiúin, eadhon rannpháirtíocht lena neartaítear neamhspleáchas oibríochtúil riachtanach BRA agus prionsabail tharmligean na gcumhachtaí chuig gníomhaireachtaí á n-urramú a thagann ó chásdlí na Cúirte (
13
).
Go háirithe, maidir le forálacha Airteagal 18 de Rialachán Uimh. 806/2014, chinn an Chúirt go seachnaítear leo ‘aistriú dliteanais’ (
14
). Cé go dtugtar de chumhacht do BRA a mheas an gcomhlíontar na coinníollacha maidir le scéim réitigh a ghlacadh sa chás seo agus na huirlisí is gá chun críocha scéime den sórt sin a chinneadh, tugtar an fhreagracht leis na forálacha sin don Choimisiún nó, de réir mar a bheidh, don Chomhairle measúnú deiridh a dhéanamh ar ghnéithe lánroghnacha na scéime sin. Tagann na bearta sin faoi raon feidhme bheartas an Aontais maidir le réiteach institiúidí creidmheasa, a bhfuil ualú cuspóirí agus leasanna éagsúla i gceist leo, a bhaineann le cobhsaíocht airgeadais an Aontais Eorpaigh a chaomhnú agus sláine an mhargaidh inmheánaigh, agus flaithiúnas buiséadach na mBallstát agus cosaint leasanna scairshealbhóirí agus creidiúnaithe á gcur san áireamh.
Mar sin féin, tugann an Chúirt dá haire, cé go dtugtar leis na forálacha sin lamháil discréide leathan do BRA maidir le cibé acu an gcaithfidh nó nach gcaithfidh an t-eintiteas lena mbaineann a chur faoi réir réitigh agus cad iad na modhanna trína gcaithfidh sé a chur faoi réir réitigh, tá an chumhacht sin teorannaithe le critéir agus coinníollacha oibiachtúla lena sainítear raon feidhme ghníomhaíocht BRA agus a bhaineann leis na coinníollacha agus leis na huirlisí réitigh araon. Ina theannta sin, foráiltear le Rialachán Uimh. 806/2014 do rannpháirtíocht an Choimisiúin agus na Comhairle sa nós imeachta a mbeidh glacadh scéime réitigh mar thoradh air, ar scéim í nach mór don Choimisiún agus, i gcás inarb iomchuí, don Chomhairle a fhormhuiniú chun go dtiocfaidh sí i bhfeidhm (
15
).
Dá réir sin, tá sé cinnte ag an gCúirt, cé go bhforáiltear le Rialachán Uimh. 806/2014 (
16
) go bhfuil BRA freagrach as scéim réitigh a tharraingt suas agus a ghlacadh, ní thugtar an chumhacht dó, áfach, gníomh a ghlacadh a mbeidh éifeachtaí dlíthiúla neamhspleácha aige agus luaigh sí, i gcomhthéacs nós imeachta réitigh den sórt sin, gur gné fhíor-riachtanach é formheas an Choimisiúin chun go dtiocfaidh scéim réitigh i bhfeidhm agus chun ábhar na scéime sin a chinneadh. É sin ráite, luann an Chúirt, murab ionann agus an méid a mhaíonn ABLV Bank, nach féidir a thuiscint as sin gur chinn an Chúirt Bhreithiúnais nach bhfuil sé de chumhacht ag BRA ar bhealach ar bith gníomh a ghlacadh a bhfuil éifeachtaí dlíthiúla neamhspleácha aige. Tá sé beartaithe leis na breithnithe a leagtar amach i mbreithiúnas an 18 Meitheamh 2024, an Coimisiún v BRA (C-551/22 P, EU:C:2024:520), údar a thabhairt leis an measúnú nach féidir éifeachtaí dlíthiúla ceangailteacha a bheith ag scéim réitigh go neamhspleách ar chinneadh formheasa an Choimisiúin. Ní bhaineann na breithnithe sin ach le cásanna maidir le scéimeanna réitigh.
Ina theannta sin, cé gur chinn an Chúirt Bhreithiúnais go raibh gá le rannpháirtíocht iomchuí ón gCoimisiún agus ón gComhairle i gcomhthéacs scéim réitigh a ghlacadh chun aistriú freagrachta a sheachaint, bhí sí ag brath ar mheascán tosca ar saintréith iad de scéim den sórt sin a bheith á glacadh ag BRA. Mar sin féin, ní bhíonn na gnéithe sin go léir i láthair, i gcás cinneadh BRA gan scéim réitigh a ghlacadh.
Ar thaobh amháin, thug an Chúirt Bhreithiúnais le tuiscint ó Airteagal 18(6) de Rialachán Uimh. 806/2014, chun scéim réitigh a ghlacadh, nach mór do BRA measúnú a dhéanamh, ar bhealach lánroghnach, ar dhá ghné ar leith den staid atá i gceist: an chéad cheann maidir le comhlíonadh na gcoinníollacha lena dtugtar údar le scéim den sórt sin a ghlacadh (
17
) agus an dara ceann maidir le cinneadh na n-uirlisí réitigh is gá (
18
) chun na críche sin agus, i gcás inarb iomchuí, dul ar iontaoibh CRA. Le glacadh cinnidh ag BRA gan scéim réitigh a ghlacadh, ní cheanglaítear ar BRA ach teacht ar an gconclúid nach gcomhlíontar na coinníollacha carnacha lena dtugtar údar le scéim den sórt sin a ghlacadh, rud a shaorann é ó na huirlisí is gá le haghaidh réitigh a chinneadh, a n-éilítear lena n-úsáid ualú sonrach cuspóirí agus leasanna éagsúla, a luaitear thuas.
Dá bhrí sin, is gá go bhfuil raon feidhme na measúnuithe lánroghnacha nach mór do BRA a dhéanamh chun cinneadh a dhéanamh gan scéim réitigh a ghlacadh níos cúinge ná raon feidhme na measúnuithe atá beartaithe chun scéim den sórt sin a ghlacadh. Tá an chumhacht atá ag BRA a mheas ar comhlíonadh na coinníollacha a leagtar síos in Airteagal 18(1) de Rialachán Uimh. 806/2014 teorannaithe le critéir agus coinníollacha oibiachtúla lena sainítear raon feidhme gníomhaíochta BRA (
19
).
Ar an taobh eile, murab ionann agus scéim réitigh, ní féidir é a bheith d’éifeacht ag cinneadh gan scéim réitigh a ghlacadh ann féin bearta sonracha a fhorchur nó cistí a ghealladh, arb é an t-aon éifeacht atá aige deireadh a chur leis an nós imeachta réitigh arna dhéanamh ag BRA.
I bhfianaise na mbreithnithe sin go léir, diúltaíonn an Chúirt d’argóint an achomharcóra mar argóint gan bhunús sa chaoi nach bhfuil aon bhunús leis an léiriú ar Airteagal 18(1) den Rialachán sin arna ghlacadh ag an gCúirt Ghinearálta sa bhreithiúnas atá faoi achomharc i bhfoclaíocht na forála sin ná sa Rialachán sin agus go ndéanann sé neamhaird ar theorainneacha inniúlacht BRA a leagtar síos san fhoráil sin mar thoradh ar chásdlí na Cúirte Breithiúnais a eascraíonn as breithiúnais an 13 Meitheamh 1958, Meroni v an tArd-Údarás (9/56, EU:C:1958:7), agus an 18 Meitheamh 2024, an Coimisiún v BRA (C-551/22 P, EU:C:2024:520).
Agus í den tuairim, thairis sin, nach mór diúltú do na hargóintí agus na forais achomhairc eile a chuir an t-achomharcóir chun cinn, diúltaíonn an Chúirt don achomharc.
(
1
)	Faoi Rialachán (AE) Uimh. 1024/2013 ón gComhairle an 15 Deireadh Fómhair 2013 ina dtugtar cúraimí sainiúla don Bhanc Ceannais Eorpach i dtaca le beartais a bhaineann le maoirseacht stuamachta institiúidí creidmheasa (IO 2013 L 287 lch. 63).
(
2
)	De réir bhrí Airteagal 18 de Rialachán (AE) Uimh. 806/2014 ó Pharlaimint na hEorpa agus ón gComhairle an 15 Iúil 2014 lena mbunaítear rialacha aonfhoirmeacha agus nós imeachta aonfhoirmeach maidir le réiteach institiúidí creidmheasa agus gnólachtaí infheistíochta áirithe faoi chuimsiú Sásra Réitigh Aonair agus Ciste Réitigh Aonair agus lena leasaítear Rialachán (AE) Uimh. 1093/2010 (IO 2014 L 225, lch. 1).
(
3
)	Féach breithiúnais an 17 Samhain 1983, Merck (292/82, EU:C:1983:335, mír 12), agus an 25 Feabhra 2025, BSH Hausgeräte (C-339/22, EU:C:2025:108, mír 27).
(
4
)	Airteagal 18(1) agus (6)
(
5
)	Airteagal 18(1)(a) go (c) de Rialachán Uimh. 806/2014.
(
6
)	An dara fhomhír d’Airteagal 18(1) de Rialachán Uimh. 806/2014.
(
7
)	Féach, chuige sin, breithiúnas an 6 Bealtaine 2021, ABVL Bank agus páirithe eile v BCE (C-551/19 P agus C-552/19 P, EU:C:2021:369, mír 67).
(
8
)	Airteagal 18(7) de Rialachán Uimh. 806/2014.
(
9
)	Aithrisí 2, 10 go 12, 31, 58 agus 122.
(
10
)	De réir bhrí Airteagal 18(1)(a) de Rialachán Uimh. 806/2014.
(
11
)	Airteagal 18 de Rialachán Uimh. 806/2014.
(
12
)	De réir aithrisí 24 agus 26 de Rialachán Uimh. 806/2014.
(
13
)	Breithiúnas an 13 Meitheamh 1958, Meroni v an tArd-Údarás (9/56, EU:C:1958:7). Féach freisin, chuige sin, breithiúnais an 22 Eanáir 2014, an Ríocht Aontaithe v an Pharlaimint agus an Chomhairle (C-270/12, EU:C:2014:18), agus an 18 Meitheamh 2024, an Coimisiún v BRA (C-551/22 P, EU:C:2024:520, mír 69).
(
14
)	De réir bhrí an chásdlí a d’eascair ó bhreithiúnas an 13 Meitheamh 1958, Meroni v an tArd-Údarás (9/56, EU:C:1958:7).
(
15
)	Breithiúnas an 18 Meitheamh 2024, an Coimisiún v BRA, (C-551/22 P, EU:C:2024:520, mír 77).
(
16
)	Airteagail 7 agus 18.
(
17
)	Airteagal 18(1) de Rialachán Uimh. 806/2014.
(
18
)	Airteagal 22(2) de Rialachán Uimh. 806/2014.
(
19
)	Airteagal 18(1), (4) agus (5) de Rialachán (AE) Uimh. 806/2014.